ঢাকা, ২৭ জুন (শীর্ষ নিউজ ডটকম): প্রতারণা, আত্মসাৎ ও ভয়ভীতির অভিযোগে সূত্রাপুর থানার ভারপ্রাপ্ত কর্মকর্তা (ওসি) সহ দুই পুলিশ কর্মকর্তার বিরুদ্ধে আদালতে মামলা হয়েছে। মামলার আসামিদ্বয় হলো ওসি নজরুল ইসলাম এবং এসআই রবিউল ইসলাম।  ঢাকা মহানগর হাকিম কামরুন নাহার রুমী বাদীর জবানবন্দি গ্রহণ করেছেন। পরে আদালত বিষয়টি তদন্ত করে প্রতিবেদন দেয়ার জন্য ঢাকা মেট্রোপলিটন পুলিশের ওয়ারী জোনের উপ-পুলিশ কমিশনারকে (ডিসি) নির্দেশ দিয়েছেন।  সূত্রাপুর থানার ১নং মোহনী মোহন দাস লেন নিবাসী মৃত হাজী  শাহাব উদ্দিনের ছেলে রিয়াজ উদ্দিন বাদী হয়ে বাংলাদেশ দণ্ডবিধির ৪২০, ৪০৬ ও ৫০৬ ধারায় আজ সোমবার মামলাটি দায়ের করেন।  মামলায় বাদী অভিযোগ করেন, পৈতৃক সম্পত্তি নিয়ে তার সৎ ভাই-বোনদের সাথে সিএমএম আদালতে নালিশী মামলা বিচারাধীন রয়েছে। এ অবস্থায় ভাই-বোনরা থানা পুলিশের যোগসাজশে বাদী এবং তার স্ত্রীর বিরুদ্ধে মিথ্যা মামলা দায়ের করে। গত ২০ এপ্রিল রাতে এসআই রবিউল ইসলাম বাদীকে আটক করে প্রথমে এক লাখ টাকা চাঁদা দাবি করে। চাঁদা দিতে অস্বীকার করায় তাকে ওই মিথ্যা মামলায় গ্রেফতার দেখানো হয়। খবর পেয়ে পরদিন বাদীর স্ত্রী থানায়  এলে তাকেও গ্রেফতার করা হয়। এ সময় বাদীর স্ত্রীর পরনে স্বর্ণালঙ্কার এবং তার কাছে থাকা নগদ টাকা ও মোবাইল এসআই রবিউল তার কাছে জমা দিতে বলে। বাদীর স্ত্রী তার আত্মীয়-স্বজনের কাছে দিতে চাইলে এসআই রবিউল তাতে রাজি হয়নি। পরে সব কিছু রেখেই তাদের আদালতে চালান দেয়া হয়। জামিনে বেরিয়ে এসে জিনিসপত্র আনতে থানায় গেলে এসআই রবিউল জিনিস জমা রাখার কথা অস্বীকার করে। এমনকি, এ বিষয়ে আবার থানায় গেলে তাদের অন্য মামলায় জড়িয়ে জেলের ভাত খাওয়ানো হবে বলে ভয় দেখানো হয়।  বাদীপক্ষে মামলা পরিচালনা করেন এডভোকেট রফিকুল ইসলাম মনির।  (শীর্ষ নিউজ ডটকম/আরএম/পিসি/টিএইচ/১৭.০৮ঘ.)